b'\n_START_ARTICLE_\nJohannes Gezelius vanhempi\n_START_PARAGRAPH_\nJohannes (Juhana) Gezelius, vanhempi (3. helmikuuta 1615 \xe2\x80\x93 20. tammikuuta 1690) oli Turun piispa sek\xc3\xa4 Turun akatemian varakansleri vuosina 1664\xe2\x80\x931690.\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nGezelius oli talonpojan poika V\xc3\xa4stmanlandista, mutta koska h\xc3\xa4net jo lapsuudessaan havaittiin ilmeisen lahjakkaaksi, h\xc3\xa4n sai kotiopettajakseen Boetius Mureniuksen. Gezeliuksen lapsuudessa kirkon kansanopetustoiminta alkoi saada entist\xc3\xa4 systemaattisempia muotoja. Johannes Rudbeckiuksen hiippakunnassa V\xc3\xa4ster\xc3\xa5sissa oli p\xc3\xa4\xc3\xa4tetty alkaa j\xc3\xa4rjest\xc3\xa4\xc3\xa4 katekismus- ja saarnakuulusteluja. Piispa kierteli kuulustelemassa kansalta, mit\xc3\xa4 t\xc3\xa4m\xc3\xa4 tiesi kristinopista. En\xc3\xa4\xc3\xa4 ei tyydytty painottamaan, miten t\xc3\xa4rke\xc3\xa4 kansan oli osata Katekismus ulkoa \xe2\x80\x93 haluttiin my\xc3\xb6s tiet\xc3\xa4\xc3\xa4, kuinka hyvin kansa todellisuudessa ymm\xc3\xa4rsi kristinopin perusteet._NEWLINE_Opiskeltuaan V\xc3\xa4ster\xc3\xa5sissa, Uppsalassa ja Tartossa Gezelius valmistui Tartossa filosofian maisteriksi vuonna 1641 ja Uppsalassa teologian tohtoriksi vuonna 1661. Ensimm\xc3\xa4isen professuurinsa h\xc3\xa4n sai kreikan ja it\xc3\xa4maisten kielten professorina Tartossa vuonna 1642. T\xc3\xa4m\xc3\xa4n j\xc3\xa4lkeen h\xc3\xa4n toimi V\xc3\xa4ster\xc3\xa5sissa kymnaasin teologian lehtorina ja Stora Skedvin kirkkoherrana. Ennen tuloaan Turkuun Gezelius toimi Liivinmaan superintendenttin\xc3\xa4 ja Tarton yliopiston varakanslerina sek\xc3\xa4 Riian ruotsalaisen seurakunnan kirkkoherrana._NEWLINE_Gezelius edisti kansanopetusta, k\xc3\xa4vi ahkerasti tarkastusmatkoilla ja julkaisi muun muassa omassa kirjapainossaan painattamiaan oppikirjoja, kuten kirjan Yxi paras lasten tawara (1666). Gezeliuksen kirjallinen tuotanto on muutenkin laaja ja kattaa paitsi teologista kirjallisuutta, my\xc3\xb6s laajan ensyklopedian, Encyclopaedia synoptican (1672), sek\xc3\xa4 kreikkalais-latinalaisen sanakirjan. _NEWLINE_Gezeliuksen aikana laajennettiin Turun katedraalikoulua ja perustettiin triviaalikoulut Oulun ja H\xc3\xa4meenlinnaan. Kansanopetuksen tehostamiseksi m\xc3\xa4\xc3\xa4r\xc3\xa4ttiin seurakuntiin hankittaviksi kirjantaitavat lukkarit tai n\xc3\xa4iden puutteessa erityiset koulumestarit. Lukkarien tuli opettaa lukutaito hyv\xc3\xa4p\xc3\xa4isille pojille ja n\xc3\xa4iden edelleen oman kyl\xc3\xa4ns\xc3\xa4 muille lapsille; t\xc3\xa4m\xc3\xa4 oli kiertokoulujen alku. Kristinopin osaamista m\xc3\xa4\xc3\xa4r\xc3\xa4ttiin tutkittavaksi kinkereill\xc3\xa4 ja tulokset oli merkitt\xc3\xa4v\xc3\xa4 kirkonkirjoihin. Katekismuksen osaaminen ja ehtoollisella k\xc3\xa4ynti m\xc3\xa4\xc3\xa4r\xc3\xa4ttiin aviokuulutuksen saamisen ehdoiksi. Ensimm\xc3\xa4isell\xc3\xa4 ehtoollisella k\xc3\xa4yntiin valmistautuvien nuorten opettamisesta annettiin m\xc3\xa4\xc3\xa4r\xc3\xa4ykset, jotka olivat rippikoulun alkuna. _NEWLINE_Mattias Salamnius laati Gezeliuksen hautajaisiin 1\xc2\xa0600 s\xc3\xa4keen mittaisen kronikkamuotoisen runoteoksen Surullinen ja Jumalinen J\xc3\xa4lkimuisto t\xc3\xa4m\xc3\xa4n el\xc3\xa4m\xc3\xa4nvaiheista. Gezeliuksen j\xc3\xa4lkeen Turun piispana jatkoi h\xc3\xa4nen poikansa Johannes Gezelius nuorempi.\n_START_SECTION_\nSuomalaisen pakanauskon vastustaja\n_START_PARAGRAPH_\nVuonna 1673 Gezelius antoi m\xc3\xa4\xc3\xa4r\xc3\xa4yksen loitsujen h\xc3\xa4vitt\xc3\xa4misest\xc3\xa4: _NEWLINE__NEWLINE_\xc2\xbbKaikki vanha taikausko, jota ovat loitsut (etenkin riistaa pyydett\xc3\xa4ess\xc3\xa4 jne.) h\xc3\xa4vitet\xc3\xa4\xc3\xa4n saarnaamalla tarmokkaasti sit\xc3\xa4 vastaan, vakavin nuhtein, ja maallisen oikeuden avulla sek\xc3\xa4 asiaan kuuluvalla kirkkokurilla; mik\xc3\xa4li taikauskon harjoittajat kuitenkin ovat liian j\xc3\xa4ykk\xc3\xa4niskaisia eiv\xc3\xa4tk\xc3\xa4 v\xc3\xa4lit\xc3\xa4 n\xc3\xa4ist\xc3\xa4 keinoista, kysyt\xc3\xa4\xc3\xa4n neuvoa tuomiokapitulilta. Taikuudesta ja loitsinnasta tehd\xc3\xa4\xc3\xa4n v\xc3\xa4litt\xc3\xb6m\xc3\xa4sti ilmoitus maallisessa oikeudessa.\xc2\xbb _NEWLINE_(Johannes Gezelius)'